《观兼山黄公河海图二首 其二 海》
宋代·方一夔

逝川走东海，日夜无休歇。咄此盘中涡，不长亦不竭。

日月走中盘，于焉双出没。骇浪掀扶胥，高于朔山雪。

蠵蜃吐楼台，蛟鼍护窟穴。海若不徒夸，冯夷甘受屈。

吾闻三神山，恍恍银宫阙。便随长风去，发轫首溟渤。

倘逢方平生，海底探明月。坐待清浅时，归来未华发。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。